Diari Oficial de la Generalitat Valenciana


Sumari del DOGV 5521, del 28-05-2007 (2007/6104)

ACORD de 26 d'abril de 2007, del Consell de la Sindicatura de Comptes de la Comunitat Valenciana, pel qual s'aprova la instrucció que regula el format del Compte General de les Entitats Locals en suport informàtic i el procediment telemàtic per a la rendició de comptes.
------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2007/04/26/(1)/dof/vci/html**

### Dades del document

Número de DOGV
:   5521

Data del DOGV
:   28-05-2007

Secció del DOGV
:   I. DISPOSICIONS GENERALS

Número del document
:   2007/6104


Data del document
:   26-04-2007

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * Sindicatura de Comptes
    * hisenda local
    * telecomunicació
    * informàtica aplicada
    * verificació de comptes
    * telemàtica
    * procediment administratiu
    * legislació
    * administració electrònica

ACORD de 26 d'abril de 2007, del Consell de la Sindicatura de Comptes de la Comunitat Valenciana, pel qual s'aprova la instrucció que regula el format del Compte General de les Entitats Locals en suport informàtic i el procediment telemàtic per a la rendició de comptes. [2007/6104]
L'article 39 de l'Estatut d'Autonomia de la Comunitat Valenciana estableix que la Sindicatura de Comptes és l'òrgan a què correspon el control extern econòmic i pressupostari de l'activitat financera de la Generalitat, dels ens locals compresos en el seu territori i de la resta del sector públic valencià, així com dels comptes que el justifiquen.
Existeix, per tant, a escala estatutària, una inclusió específica dels ens locals dins de l'àmbit funcional propi de la Sindicatura de Comptes.
Més en concret, l'article 2n.1, b) de la Llei de la Generalitat 6/1985, d'11 de maig, de Sindicatura de Comptes, considera que són part integrant del sector públic valencià tant les entitats locals que conformen el territori de la comunitat autònoma, com els seus organismes autònoms, qualsevol que siga la seua naturalesa, les empreses públiques que en depenen i totes les entitats que estiguen participades majoritàriament per les entitats locals.
De la seua part, l'article 223 del Reial Decret Legislatiu 2/2004, de 5 de març, pel qual s'aprova el Text Refós de Llei Reguladora de les Hisendes Locals, després de regular la funció fiscalitzadora del Tribunal de Comptes sobre les entitats locals, d'acord amb les lleis orgànica i de funcionament del dit òrgan, es remet a les facultats que, en matèria de fiscalització externa de les entitats locals tinguen atribuïdes les comunitats autònomes pels seus estatuts.
Per donar compliment d'una manera més eficaç, econòmica i eficient a aquest conjunt normatiu, la Sindicatura de Comptes de la Comunitat Valenciana ha subscrit amb el Tribunal de Comptes un conveni de col·laboració de data 24 d'abril de 2007, que té per objecte implantar les mesures per a coordinar la rendició telemàtica dels comptes generals de les entitats locals.
A fi que es puguen dur a terme ordenadament les previsions establides en el dit conveni, cal que aquesta Sindicatura determine un format normalitzat en suport informàtic del compte general de les entitats locals que facilite la seua rendició i permeta efectuar la seua tramesa per mitjans electrònics, informàtics o telemàtics, d'acord amb les condicions previstes en les regles 104.3, 24 i 92 de les instruccions de comptabilitat local dels models normal, bàsic i simplificat, respectivament, publicades en el BOE de 9 de desembre de 2004.
Per tot això, el Consell de la Sindicatura, en la seua reunió de 26 d'abril de 2007, acorda:
1r) Les entitats locals valencianes retran ?abans del 31 d'octubre de l'any següent al de l'exercici econòmic al que corresponga- el seu Compte General i la documentació complementària prevista en les instruccions de comptabilitat local, exclusivament en suport informàtic, d'acord amb el que estableix la Resolució de 28 de juliol de 2006, de la Intervenció General de l'administració de l'Estat, per la qual es recomana un format normalitzat del compte general de les entitats locals en suport informàtic (BOE núm. 189, de 9 d'agost de 2006).
Pel que fa a la presentació de la documentació complementària a la qual es refereix la regla 23 de la Instrucció del Model Bàsic de Comptabilitat Local, quan les entitats locals no poden presentar-la en els termes prevists en el punt dispositiu segon de la Resolució de la IGAE, de 28 de juliol de 2006, i acrediten tècnicament tal impossibilitat, aportaran la certificació de la documentació assenyalada, tot indicant-hi expressament la seua voluntat de posar-la a disposició de la Sindicatura, quan aquesta ho sol·licite així.
2n) A més de la informació que es deriva del mateix Compte General, les entitats locals proporcionaran l'especificada en l'annex 1 en format informàtic, d'acord amb les especificacions tècniques publicades en la pàgina web de la Sindicatura www.sindicom.gva.es
3r) Procediment telemàtic de remissió de comptes.
a) Les entitats locals enviaran tant els comptes com els documents legalment exigits al registre telemàtic de la Sindicatura, adjuntaran el document de remissió a què es refereix l'annex 2, i compliran els requisits següents:
- La comptabilitat tècnica dels mitjans, aplicacions i suports utilitzats per l'emissor i el destinatari.
- El format de la documentació serà el que indica el present acord.
- L'existència de mesures de seguretat que eviten el que s'intercepten i alteren les comunicacions, així com els accessos no autoritzats.
- Que existisca constatació de la transmissió de la comunicació.
- Que el remitent utilitze una signatura electrònica reconeguda basada en un certificat reconegut i produïda per un dispositiu segur de creació de la signatura.
b) L'ús de la signatura electrònica es basarà en els principis següents:
- Integritat de les comunicacions telemàtiques en les quals s'empre la signatura electrònica.
- Autenticitat i conservació dels documents generats.
- Objectivitat, transparència i no discriminació en la prestació de serveis de certificació de signatura electrònica reconeguda.
c) La signatura electrònica reconeguda tindrà, respecte de les dades consignades en forma electrònica, el mateix valor jurídic que la signatura manuscrita en relació amb les consignades en paper, d'acord amb el que preveu l'article 3 de la Llei 59/2003, de 19 de desembre, de Signatura Electrònica, sempre que el certificat reconegut en què es base haja sigut expedit per un prestador de serveis de certificació acreditat (que estiga inclòs en la relació que a tal efecte publique la Sindicatura de Comptes), i el dispositiu segur de creació de la signatura amb el qual es produïsca es trobe certificat.
d) Les notificacions, comunicacions o remissió de documentació efectuats mitjançant la signatura electrònica reconeguda tindran validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; desplegaran la seua eficàcia quan sigut rebuts pels seus destinataris i seran vàlids sempre que garantisquen la seua autenticitat, integritat, conservació i d'altres garanties i requisits exigits per la normativa aplicable.
e) Seran igualment vàlides les còpies de documents originals emmagatzemats per mitjans electrònics sempre que s'acomplisquen els requisits relacionats en l'apartat anterior.
4t) No obstant el que disposa el punt anterior, fins que s'establisca la remissió exclusiva per mitjans telemàtics, es podrà efectuar la rendició de comptes en la forma assenyalada en els punts 1) i 2) d'aquest acord, mitjançant la seua presentació en el Registre General d'Entrada d'aquesta Sindicatura de Comptes, acompanyats del document de remissió a què fa referència l'annex 3.
5é) D'acord amb el que estableix el conveni de col·laboració subscrit en data 24 d'abril de 2007 per aquesta Sindicatura de Comptes amb el Tribunal de Comptes, els comptes retuts de conformitat amb el que disposa en aquest acord es consideraran retuts, també, davant del Tribunal de Comptes.
6é) El present acord serà aplicable als comptes corresponents a l'exercici de 2006 i posteriors.
7é) La Sindicatura de Comptes publicarà en el Diari Oficial de la Comunitat Valenciana (DOCV) la data a partir de la qual s'haurà de presentar el Compte General, exclusivament, mitjançant els procediments telemàtics segons el que recull el punt 3) d'aquest acord.
València, 26 d'abril de 2007.- El síndic major: Rafael Vicente Queralt.


Còpia Permalink ELI